b'\n_START_ARTICLE_\nKaksitahtimoottori\n_START_PARAGRAPH_\nKaksitahtimoottori, eli kierroskone on polttomoottori, jonka ty\xc3\xb6kierto koostuu ty\xc3\xb6tahdista ja huuhteluvaiheesta. Nelitahtimoottorista poiketen kaksitahtimoottorin t\xc3\xa4ydellinen ty\xc3\xb6kierto tapahtuu yhden kampiakselin kierroksen aikana m\xc3\xa4nn\xc3\xa4n liikkuessa kerran yl\xc3\xb6s ja kerran alas.  Kaksitahtimoottori voi olla otto- tai dieselmoottori. _NEWLINE_Kaksitahtimoottorissa moottorin voiman antava ty\xc3\xb6tahti esiintyy siis jokaisella kampiakselin kierroksella, eik\xc3\xa4 joka toisella, kuten nelitahtimoottorissa. T\xc3\xa4m\xc3\xa4n vuoksi kaksitahtimoottori on periaatteessa vastaavankokoista ja -painoista nelitahtimoottoria tehokkaampi.  Nelitahtimoottorista poiketen kaksitahtimoottorin voitelu tapahtuu kaasun asennon mukaisesti. T\xc3\xa4m\xc3\xa4n takia voimakasta moottorijarruttelua tulisi v\xc3\xa4ltt\xc3\xa4\xc3\xa4, koska t\xc3\xa4ll\xc3\xb6in moottorin kierroksen nousevat, mutta \xc3\xb6ljyn saanti putoaa minimiin. Vaarana voi olla moottorin ennenaikainen v\xc3\xa4ljistyminen tai kylm\xc3\xa4n\xc3\xa4 pahimmassa tapauksessa kiinnileikkaaminen._NEWLINE_Kiristyneiden p\xc3\xa4\xc3\xa4st\xc3\xb6normien vuoksi kaksitahtitekniikkaa k\xc3\xa4ytet\xc3\xa4\xc3\xa4n nykyisin p\xc3\xa4\xc3\xa4asiassa mopoissa ja skoottereissa, moottorisahoissa, kevytmoottoripy\xc3\xb6riss\xc3\xa4, sek\xc3\xa4 muualla, miss\xc3\xa4 tarvitaan edullista, kevytt\xc3\xa4 ja yksinkertaista, painoonsa n\xc3\xa4hden tehokasta moottoria. Aiemmin kaksitahtisia voimanl\xc3\xa4hteit\xc3\xa4 k\xc3\xa4ytettiin yleisesti autoissa, kuten Trabantissa, DKW:ss\xc3\xa4, Wartburgissa ja Saabissa, ja moottoripy\xc3\xb6riss\xc3\xa4, kuten Kawasakin kolmisylinterisess\xc3\xa4 H1:ss\xc3\xa4. Dieseltoimisia kaksitahtimoottoreita k\xc3\xa4ytet\xc3\xa4\xc3\xa4n usein viel\xc3\xa4kin laivoissa, sill\xc3\xa4 niill\xc3\xa4 voidaan saavuttaa eritt\xc3\xa4in hyv\xc3\xa4, jopa yli 50\xc2\xa0% hy\xc3\xb6tysuhde.  Kauko-ohjattavien lennokkien moottoreissa k\xc3\xa4ytet\xc3\xa4\xc3\xa4n keveytens\xc3\xa4 vuoksi kaksitahtitekniikkaa, toisinaan my\xc3\xb6s ultrakevyiss\xc3\xa4 lentokoneissa.\n_START_SECTION_\nKampikammiohuuhtelu\n_START_PARAGRAPH_\nPieniss\xc3\xa4 kaksitahtimoottoreissa suosittu ratkaisu on kampikammiohuuhtelu, jossa m\xc3\xa4nt\xc3\xa4 toimii samalla my\xc3\xb6s huuhtelupumpun m\xc3\xa4nt\xc3\xa4n\xc3\xa4. Kampikammiohuuhtelun etuna on rakenteellinen yksinkertaisuus. Haittapuoli on huuhteluun kuluva ty\xc3\xb6, joka v\xc3\xa4hent\xc3\xa4\xc3\xa4 suoraan moottorista saatavaa hy\xc3\xb6tytehoa.\n_START_SECTION_\nMekaaninen huuhtelupumppu\n_START_PARAGRAPH_\nHieman suuremmissa moottoreissa huuhteluvirtaus synnytet\xc3\xa4\xc3\xa4n yleens\xc3\xa4 erillisell\xc3\xa4 kompressorilla tai puhaltimella. Kampikammiohuuhteluun n\xc3\xa4hden etuna on mahdollisuus kehitt\xc3\xa4\xc3\xa4 suurempi paine ja tilavuusvirta. Haittapuolena on edelleenkin kompressorin kuluttama teho, joka on otettava kampiakselilta ja joka siten v\xc3\xa4hent\xc3\xa4\xc3\xa4 moottorista saatavaa hy\xc3\xb6tytehoa.\n_START_SECTION_\nTurboahtaminen\n_START_PARAGRAPH_\nHidask\xc3\xa4yntiset kaksitahtimoottorit ovat yleens\xc3\xa4 turboahdettuja. T\xc3\xa4ll\xc3\xb6in huuhteluvirtausta ei tarvitse kehitt\xc3\xa4\xc3\xa4 moottorin hy\xc3\xb6tytehon avulla, vaan energia saadaan pakokaasuvirrasta. Osakuormalla ajoa varten tarvitaan kuitenkin yleens\xc3\xa4 erillinen kompressori.\n_START_SECTION_\nPoikittaishuuhtelu\n_START_PARAGRAPH_\nT\xc3\xa4ss\xc3\xa4 tyypiss\xc3\xa4 kaasut virtaavat huuhteluvaiheen aikana sylinterin poikki. Rakenne on yleinen pieniss\xc3\xa4 moottoreissa, joita k\xc3\xa4ytet\xc3\xa4\xc3\xa4n esimerkiksi moottorisahoissa, lehtipuhaltimissa ja mopoissa. Haittana on huono huuhteluaste, joka rajoittaa moottorin tehoa. Etuna on yksinkertaisuus, sill\xc3\xa4 venttiilej\xc3\xa4 ei tarvita.\n_START_SECTION_\nMutkahuuhtelu\n_START_PARAGRAPH_\nMutkahuuhtelussa sis\xc3\xa4\xc3\xa4n virtaavan ilman reitti on hieman monimutkaisempi kuin poikittaishuuhtelussa. Mutkahuuhtelu ei edellyt\xc3\xa4 venttiilej\xc3\xa4, ja sill\xc3\xa4 saavutetaan parempi huuhteluaste kuin poikittaishuuhtelulla. Mutkahuuhtelua k\xc3\xa4ytet\xc3\xa4\xc3\xa4n l\xc3\xa4hes kaikissa mopoissa ja kaksitahtisissa moottoripy\xc3\xb6riss\xc3\xa4. Tapa on k\xc3\xa4yt\xc3\xb6ss\xc3\xa4 my\xc3\xb6s kilpakoneissa.\n_START_SECTION_\nPitkitt\xc3\xa4ishuuhtelu\n_START_PARAGRAPH_\nPuhdas ilma virtaa yleens\xc3\xa4 sylinterin alaosassa olevista aukoista sis\xc3\xa4\xc3\xa4n ja poistuu sylinterikannessa olevasta pakoventtiilist\xc3\xa4. Pitkitt\xc3\xa4ishuuhtelulla saavutetaan paras huuhteluaste, ja se onkin yleisesti k\xc3\xa4yt\xc3\xb6ss\xc3\xa4 hidask\xc3\xa4yntisiss\xc3\xa4 moottoreissa.\n_START_SECTION_\nPienet ty\xc3\xb6koneet\n_START_PARAGRAPH_\nKaksitahtimoottorilla on mahdollista saavuttaa suurempi tehopainosuhde kuin nelitahtimoottoreilla. T\xc3\xa4st\xc3\xa4 syyst\xc3\xa4 kaksitahtimoottorit ovat suosittuja k\xc3\xa4sin k\xc3\xa4ytett\xc3\xa4viss\xc3\xa4 ty\xc3\xb6koneissa kuten moottorisahoissa ja siimaleikkureissa. N\xc3\xa4m\xc3\xa4 moottorit ovat yleens\xc3\xa4 kipin\xc3\xa4sytytteisi\xc3\xa4 ja k\xc3\xa4ytt\xc3\xa4v\xc3\xa4t polttoaineenaan bensiini\xc3\xa4. Haittapuolia ovat suuret hiilivetyp\xc3\xa4\xc3\xa4st\xc3\xb6t ja suuri polttoaineenkulutus, sill\xc3\xa4 ilman sijasta sylinteriin imet\xc3\xa4\xc3\xa4n ilman ja polttoaineen seosta. T\xc3\xa4ll\xc3\xb6in osa polttoaineesta poistuu palamattomana pakokaasuvirtaan.\n_START_SECTION_\nPer\xc3\xa4moottorit\n_START_PARAGRAPH_\nKaksitahtimoottori soveltuu keveytens\xc3\xa4 ja yksinkertaisen rakenteensa ansiosta hyvin veneen per\xc3\xa4moottoriksi. Viime vuosina suoraruiskutteiset kaksitahtimoottorit ovat yleistyneet, sill\xc3\xa4 suoraruiskutuksella moottorin hy\xc3\xb6tysuhdetta voidaan kasvattaa ja p\xc3\xa4\xc3\xa4st\xc3\xb6j\xc3\xa4 pienent\xc3\xa4\xc3\xa4. EU:n vuonna 2006 voimaan astuneet p\xc3\xa4\xc3\xa4st\xc3\xb6m\xc3\xa4\xc3\xa4r\xc3\xa4ykset ovat poistaneet muut kuin suoraruiskutuksella varustetut kaksitahtiset per\xc3\xa4moottorit markkinoilta unionimaissa.\n_START_SECTION_\nLaivat\n_START_PARAGRAPH_\nSuurten rahtialusten p\xc3\xa4\xc3\xa4koneet ovat monesti kaksitahtisia hidask\xc3\xa4yntisi\xc3\xa4 dieselmoottoreita, joiden py\xc3\xb6rimisnopeus on alle 100 kierrosta minuutissa. Moottori voidaan t\xc3\xa4ll\xc3\xb6in kytke\xc3\xa4 suoraan potkurin akseliin, eik\xc3\xa4 alennusvaihdetta tarvita. Suurimmissa moottoreissa iskunpituus voi olla yli kaksi metri\xc3\xa4 ja sylinteriputken halkaisija l\xc3\xa4hes metrin. Laivadieseleiss\xc3\xa4 k\xc3\xa4ytet\xc3\xa4\xc3\xa4n yleens\xc3\xa4 pitkitt\xc3\xa4ishuuhtelua, turboahdinta ja joskus mekaanista huuhtelupumppua.\n_START_SECTION_\nSuorasuihkutus\n_START_PARAGRAPH_\nSuorasuihkutusmoottoreissa bensiini suihkutetaan suoraan sylinteriin vasta pakoaukon sulkeuduttua, jolloin palamatonta polttoainetta ei p\xc3\xa4\xc3\xa4se poistumaan, toisin kuin kaasuttimella varustetuissa moottoreissa. Lis\xc3\xa4ksi saavutetaan parempi hy\xc3\xb6tysuhde. Bensiini suihkutetaan suurella paineella sytystulpan k\xc3\xa4rkeen, jolloin se syttyy helpommin ja polttoainetta tarvitaan v\xc3\xa4hemm\xc3\xa4n. My\xc3\xb6s oljyn kulutus on yli 30% pienemp\xc3\xa4\xc3\xa4 kuin kaasuttimella varustetuissa moottoreissa, eik\xc3\xa4 suorasuihkutteinen kaksitahtimoottori savuta juuri ollenkaan, eiv\xc3\xa4tk\xc3\xa4 pakokaasut haise kaksitahti\xc3\xb6ljylle. Suorasuihkutusmoottorit ovatkin kaasutinversioita huomattavasti taloudellisempia ja v\xc3\xa4h\xc3\xa4p\xc3\xa4\xc3\xa4st\xc3\xb6isempi\xc3\xa4. Suorasuihkutteisella kaksitahtimoottorilla voidaan p\xc3\xa4\xc3\xa4st\xc3\xa4 jopa piemp\xc3\xa4\xc3\xa4n kulutukseen, kun vastaavan tehoisella nelitahtimoottoreilla. Hyv\xc3\xa4n\xc3\xa4 esimerkkin\xc3\xa4 taloudellisuudesta ovat suorasuihkutteiset skootterit, mm. aprilia k\xc3\xa4ytt\xc3\xa4\xc3\xa4 kyseist\xc3\xa4 tekniikka moposkoottereissaan. Suorasuihkutus ei ole sama asia kuin ruisku.http://www.motot.net/wiki/Suorasuihkutus\n_START_SECTION_\nTuorevoiteluj\xc3\xa4rjestelm\xc3\xa4\n_START_PARAGRAPH_\nTuorevoiteluj\xc3\xa4rjestelm\xc3\xa4n (tai Tuore\xc3\xb6ljyvoitelun) teht\xc3\xa4v\xc3\xa4n\xc3\xa4 on huolehtia kaksitahtimoottorin voitelusta. J\xc3\xa4rjestelm\xc3\xa4n etuna on, ett\xc3\xa4 voitelukohteet saavat koko ajan sopivan m\xc3\xa4\xc3\xa4r\xc3\xa4n tuoretta \xc3\xb6ljy\xc3\xa4 eik\xc3\xa4 kaksitahti\xc3\xb6ljy\xc3\xa4 tarvitse sekoittaa bensiinin sekaan._NEWLINE_Voitelu\xc3\xb6ljy sy\xc3\xb6tet\xc3\xa4\xc3\xa4n erillisest\xc3\xa4 s\xc3\xa4ili\xc3\xb6st\xc3\xa4 kampiakselilta k\xc3\xa4ytt\xc3\xb6energiansa saavan pumpun avulla imukanavan suuttimille ja joissakin malleissa lis\xc3\xa4ksi suoraan kampiakselin laakereille. \xc3\x96ljyn m\xc3\xa4\xc3\xa4r\xc3\xa4\xc3\xa4n vaikuttaa moottorin py\xc3\xb6rimisnopeuden lis\xc3\xa4ksi my\xc3\xb6s kaasun asento (kuormitus), koska kaasukahvalta on vaijeri my\xc3\xb6s pumpulle ja sill\xc3\xa4 s\xc3\xa4\xc3\xa4det\xc3\xa4\xc3\xa4n pumpun ns. tehollista iskunpituutta. Lopuksi \xc3\xb6ljy joutuu palotilaan. Haittapuolena voidaan pit\xc3\xa4\xc3\xa4 toiminnan mahdollista ep\xc3\xa4varmuutta sek\xc3\xa4 h\xc3\xa4iri\xc3\xb6it\xc3\xa4 varsinkin korkeampiviritteisess\xc3\xa4 moottorissa.'